**Mayaerne kommer til Korsør**

**En Tropeby i det vestsjællandske islandskab sætter fokus på foranderlighed og formidling.**

Af: Josefine Lykke

Illustrationer: Søren Robert Lund Arkitekter

Korsør er kendt for mange ting. Men tropisk klima er ikke én af dem. Ikke desto mindre tyder noget på, at vestsjællænderne inden længe får nye og højst usædvanlige naboer. Aber, leguaner og papegøjer flytter om få år ind i en ny helårsattraktion klods op ad Storebæltsbroens betalingsanlæg. Tropebyen vil sætte fokus på formidling af præ-columbiansk kulturhistorie, sundhed og bevægelse, bæredygtig energi og arkitektur.

**Meget mere end et Tropeland**

”Traditionelle zoologiske attraktioner lader publikum gå rundt og se på og læse om de forskellige planter og dyr. Vi vil ikke nøjes med at formidle vores udstillinger gennem ord og billeder. Vi vil invitere gæsterne til at deltage i formidlingen og gennem alle sanser opleve og lære om en helt anden verden end den, vi kender herhjemmefra,” fortæller Hans Prammann, initiativtager til og formand for Fonden Tropebyen Slagelse.

”Vi ønsker ikke at formidle fortidens samfund udelukkende gennem en naturvidenskabelig vinkel eller en kulturhistorisk vinkel. Vi vil kombinere formidlingen at planter og dyr med konkrete historier om deres betydning for og funktion i hverdagslivet. Så man ikke bare ser en speciel plante stå i jorden, men også oplever og lære om dens funktion som tekstilmateriale, farvestof, medicin eller noget helt fjerde,” siger han.

Hans Prammann, som til daglig primært er beskæftiget i sin dyrehandel i Slagelse, fik idéen til Tropebyen efter gennem mange år at have besøgt forskellige zoologiske attraktioner rundt om i verden. De forskellige centres måde at formidle de samme oplevelser på kedede ham. Nu vil han ganske enkelt skabe et oplevelsescenter, som kan og vil mere.

**En foranderlig oplevelse**

Hvordan inddragelsen af gæsterne præcis kommer til at foregå, vil Tropebyens ophavsmand endnu ikke afsløre. Men oplevelsescentrets arkitektur kommer til at spille en central rolle i formidlingen af de skiftende udstillinger og samlinger. Der er derfor også allerede nu lavet mulighedsstudier og modeller af de foranderlige oplevelser.

”Det kan sådan set sammenlignes med en teaterscenografi. Vi arbejder mod at forskellige installationer kan fjernes eller lægges til på en så nem måde, at udstillingens udtryk vil skifte dramatisk fra besøg til besøg,” forklarer Hans Prammann.

**De første skitser**

Ind til videre har Søren Robert Lund, arkitekten bag kunstmuseet Arken, givet sit bud på, hvordan den arkitektoniske udfordring kan løses. Han foreslår en moderne, kuppelformet konstruktion, som suppleres af tre volumener, der skyder ud som radier fra domens centrum. I domen placeres hovedattraktionen, mens hovedindgangen, restauranten og særudstillingen placeres i de tre sidebygninger, som ligger henholdsvis på, over og under terræn.

”Udgangspunktet for arkitekturen er oplevelsen af attraktionen inde i domen. Her skal arkitekturen nærmest være usynlig, så den ikke ødelægger illusionen om at være på oplevelsesrejse tilbage i tiden. Programmeringen bygger på principper fra den klassiske, romantiske have. Vi forsøger at vikle så mange oplevelser ind i hinanden som overhovedet muligt, så den besøgende får en oplevelse af at være på eventyr og måske oven i købet fare en lille smule vild,” fortæller Søren Robert Lund.

**Bevægelse på taget**

For Søren Robert Lund er kontrasten mellem det forhistoriske indre og det super moderne ydre et essentielt arkitektonisk tema, som også afspejler kontrasterne i landskabet omkring grunden.

”Inde i domen skal arkitekturen underordne sig formidlingen. Derfor har vi valgt at placere den bærende konstruktion samt installationer på ydersiden af attraktionen. Det skaber mulighed for ophold og bevægelse på bygningens konstruktion og på tagterrassen. Udsigten herfra afslører en fortælling om istidens landskab, der clasher med et af vor tids største monumenter. En kontrast mellem det naturskabte og det menneskeskabte. Det gør at projektet formidlingsmæssigt også bliver lokalt forankret, og linker til den forhistoriske kulturhistorie inde i domen, som i virkeligheden er utrolig aktuel.”

Tropebyens arkitektur får ikke bare betydning for attraktionens gæster, men også for de mere end 12 millioner mennesker, der passerer Storebæltsbroen hvert år.

**Fokus på formidling**

”Tropebyen bliver et formidlingscenter af naturoplevelser til gavn for turisme, almen oplysning og uddannelse,” står der på projektets hjemmeside, [www.tropebyen.dk](http://www.tropebyen.dk), hvor man også kan se en lille præsentationsfilm af Søren Robert Lunds skitseforslag. Og netop oplysning og uddannelses er centrale nøgleord i projektet.

”Vi har meget fokus på uddannelse og vidensdeling i projektet, og en skoletjeneste er en helt naturlig del af en attraktion som Tropebyen,” fortæller Hans Prammann.

”Men i modsætning til mange andre zoologiske attraktioner vælger vi ikke kun at fokusere vores formidling på planter og dyr. Vi ser på den samlede kulturhistoriske fortælling, og formidler derfor også viden om arkitektur, sundhed, naturvidenskab og astronomi,” forklarer han.

**Brintdrevet Energiskole**

Som en del af Tropebyens skoletjeneste etableres en særlig enhed, en brintdrevet Energiskole, på ca. 125 m2. Energiskolen er et test-lab i 1:1, som vil præsentere nye former for vedvarende energi og give de besøgende et indblik i forskellige fremstillingsmuligheder og fremtidsscenarier. Her vil også være mulighed for at undersøge, hvordan vedvarende energi kan gøre en forskel i den besøgendes egen husstand.

Energiskolen indgår i Tropebyen bæredygtighedsstrategi. Målet er at gøre oplevelsescentret energineutralt, og bestyrelsen for fonden bag Tropebyen arbejder for øjeblikket på at lande en aftale med en landskendt aktør, der vil stå i spidsen for de energimæssige tiltag. Herunder opførelsen af Danmarks største jordvarmeanlæg.

**Et aktiv for hele regionen**

Men hvorfor i alverden skal der ligge en Tropeby i Korsør? Visionen er sådan set enkel: Tropebyen skal være et kulturelt fyrtårn, der sætter Vestsjælland på turisternes Danmarkskort og skaber vækst og arbejdspladser i regionen. Ifølge en analyse, som Rambøll Management har udført for Tropebyen, vil attraktionen blandt andet generere 74 nye arbejdspladser, øget turisme svarende til 39 mio. kroner i turismeomsætning i nærområdet, øget uddannelses- og vidensniveau i hele regionen og en bosætningsgevinst i form af tiltrækning og fastholdelse af ressourcestærke borgere. Ifølge Hans Prammann er regnestykket ikke så kompliceret:

”Vi har ikke en attraktion magen til Tropebyen i Danmark. De oplevelser, vi kommer til at tilbyde, kan man ikke finde magen til nogen steder i Europa. Måske ikke engang i hele verden. Den fuldstændigt unikke placering ved Storebælt og motorvejsnettet gør valget nemt for turister og andre, der ønsker en hyggelig dag med gode og spændende oplevelser i smukke omgivelser. Tropebyen bliver et aktiv for Slagelse Kommune og hele regionen.”

**BOKS:** **Fakta**

Beliggenhed: Korsør, lige ved E45/Storebæltsbroen

Bruttoareal: 6.500 m2

Anlægssum: 228,5 mio. kr.

Antal besøgende det første år: 285.000

Samarbejdspartnere: Københavns Universitet (etnografi), Aarhus Universitet (biologi + særudstillinger), Syddansk Universitet (sundhed og bevægelse)

Forventet åbning: ultimo 2016

**BOKS: Status**

Indtil videre har fonden bag Tropebyen, takket være en lang række samarbejdspartnere, finansieret halvdelen af projektets samlede omkostninger, som i alt beløber sig til 228,5 mio. kroner. Derudover har Slagelse Kommune foræret Tropebyen den 60.000 m2 store grund ved E45 og Storebæltsbroen, som Søren Robert Lunds skitseforslag bygger på. I andet kvartal i år påbegyndes den egentlige fundraising, som skal sikre projektets økonomiske grundlag. På nuværende tidspunkt forventer formand for bestyrelsen, Hans Prammann, at Tropebyen kan indvies med udgangen af 2016.

**Boks: Danmarks svar på Indiana Jones**

Den danske arkæolog og oplevelsesrejsende Frans Blom, som op gennem 1920’erne og 30’erne udforskede mayakulturen i Mellemamerika, bliver omdrejningspunkt for Tropebyens formidling. Blom rejste i 1919 til Mexico uden returbillet. Her blev han en anerkendt arkæolog og forsker med speciale i mayakulturen. Blom købte med sin anden kone et stort hus i 1950, som blev navngivet Na Bolom, Jaguarens Hus. Jaguarens Hus blev hurtigt et naturligt centrum for forskere, rejsende og forfattere fra hele verden og kommer nu, 60 år senere, til at lægge navn til Tropebyens restaurant.

Kilde: Foreningen Na Bolom Danmark

**Billedtekst: 1\_visu\_1\_roof cafe.jpg**

Fra Tropebyens tagterrasse er der udsigt over det historiske kulturlandskab og havet og kig til Storebæltsbroen.

**Billedtekst: 4\_visu\_4\_foyer.jpg**

Fra den overdækkede foyer fortsætter man som besøgende på rejse ind i domens indre.